**УРОК: Правила в класа. Отговорно поведение на личността**

***Анка Жекова, учител в СУ,,Димчо Дебелянов” – гр. Бургас***

***Часът е проведен в 1,,а” клас на 17.09.2018 г.***

**,,Ако няма правила, то няма и игра”**

**Жан-Франсоа Лиотар**

**ЦЕЛ НА УРОКА**: Учениците да изработят самостоятелно правилата за поведение в клас и в междуличностните отношения. Да осъзнаят тяхната важност за общия успех на класа и на всеки ученик поотделно.

**ОПИСАНИЕ:**

Занятието проведохме в първия учебен ден. То беше замислено и реализирано като основна част от първата съвместна дейност между ученическата и родителската общности.

Предварително уведомих родители за предстоящата ,,игра”. Помолих ги да разговарят с децата за правилата, които са въведени в семействата им.

Наблюдавах поведението на учениците много внимателно по време на общоучилищното тържество послучай първия учебен ден. Направиха ми впечатление положителната емоция и готовността им да се радват и да спазват моите изисквания за ред и дисциплина.

Влязохме в класната стая. Срещу себе си имах 23 чифта светнали от радост очи. Чуха се доволни възгласи за подаръците и за ,,красивата стая”. Попитах ги какво означава да бъдат добри. Не остана неотговорило дете: да сме благодарни, да помагаме, да сме весели, да се усмихваме и т.н. Съобщих, че всичко това са направили за тях родителите им. Предложих да им благодарят. Поканихме гостите. Децата станаха прави и ръкопляскаха. Това беше Изненада за нас, възрастните. Чуха се думите: ,,Благодарим ви! Много е хубаво!” . Самите родители останаха силно впечатлени от жеста на техните деца.

След традиционната първа част на урока поисках да ми се отговори на въпросите: Как мина лятото? Ядохте ли сладолед? Ходихте ли на море? А на планина? Кой дава парите за тези удоволствия? Емоцията се повиши. Тогава последва въпросът: Какво трябва да правите задължително, когато сте у дома? Децата чистосърдечно отговаряха, че трябва да пазят тишина, да си лягат навреме, да спазват хигиенни изисквания, да спят, да слушат родителите, не могат да тичат и да рушат. Следващата посока на разговора дойде от въпроса: Знаете ли какво изисква шефът на мама и тати от тях?. Последва мълчание. Обясних, че щом постъпят на работа, родителите им са задължени да спазват определени правила; неспазването им води до наказания, което означава, че няма да има нито сладолед, нито море, още по-малко нов телефон или таблет. Децата се умълчаха. Чух едно момче да прошепва: а, така ли било!”

Предложих им да изработим и ние такива правила, които да осигуряват спокойствие, забавни игри и много шестици. Разделих класа на три групи. Към всяка от тях се присъединиха по двама родители. Всяка група получи стикери с емотикони. Задачата беше да обсъдят най-важните правила за класа и да се свържат с емотиконите. След 5-минутна екипна работа всяка група се представи като състав и показа своето общо мнение по поставената задача. Бяха щастливи и горди от свършената работа. Обобщихме, че тези правила ще спазваме, за да играем и учим спокойно и да бъдем добри хора. На табло пред класа подредихме правилата според важността им, като си послужихме с емотикони, но в по-голям размер. Решихме, че тещ е ни помогнат да пътуваме по-лесни и по-забвано в морето от знания.

Преди да напуснат класната стая родители изразиха задоволството си от така проведеното занятие и от представянето на този сериозен проблем в тяхно присъствие. Първокласници споделиха: ,,То било много хубаво да сме заедно!” ; ,,Пък аз мислех, че няма да намеря приятели.”; ,,Не беше страшно! Даже беше много интересно!”